Metodický list k téme: Zelenina a ovocie v I.D
Cieľ:

Poznať jednotlivé druhy ovocia a zeleniny, význam ovocia a zeleniny  - vitamíny, oboznámiť sa s potravinovou pyramídou a vedieť triediť potraviny na zdravé a nezdravé.

Vyučovací predmet:

Prírodoveda, výtvarná výchova

Prírodoveda: témy: Na poli, Ovocie a ovocný sad, Zelenina v záhrade
Pomôcky:

Obrázkový materiál (ovocie, zelenina, potravinová pyramída), letáky z obchodov s obrázkami potravín, výkresy, nožnice, lep

Príprava:

Na predchádzajúcich hodinách prírodovedy sa žiaci oboznámili s jednotlivými druhmi ovocia, zeleniny a iných poľných rastlín (napr. slnečnica, cukrová repa, kukurica).

Realizácia:

3 vyučovacie hodiny (1 hodina PDA a 2 hodiny VYV)

1. Krátke opakovanie učiva o ovocí, zelenine a poľných rastlinách

2. Interaktívna tabuľa – obrázok potravinovej pyramídy a rozhovor o jednotlivých stupňoch tejto pyramídy a o potravinách, ktoré sú tam zaradené. Zdôraznenie významu zdravých potravín, oboznámenie s jednotlivými druhmi vitamínov a v ktorom ovocí  a zelenine má najväčšie zastúpenie, poukázanie na nezdravé stravovanie: veľa sladkostí, tukov.

3. Oboznámenie s postupom vytvárania vlastnej potravinovej pyramídy – žiaci dostali výkresy s narysovanými obrysmi potravinovej pyramídy. Z prinesených potravinových letákov vystrihovali rôzne druhy potravín, ktoré bolo treba správne zaradiť do jednej zo štyroch častí pyramídy a tam prilepiť.

4. Zhodnotenie práce žiakov, všetci žiaci kontrolovali pyramídy svojich spolužiakov a hľadali prípadné chyby v zaradení potravín.

Zhrnutie:

Žiaci sa naučili rozlišovať zdravé a nezdravé potraviny, poznajú jednotlivé druhy ovocia, zeleniny a poľných rastlín, vedia, z čoho sa potraviny vyrábajú (napr. chlieb, cestoviny, olej, cukor).

